קלאש רויאל

**קלאש רויאל** (באנגלית: **Clash Royale**) הוא משחק מובייל מסוגת אסטרטגיה בזמן אמת המפותח על ידי חברת Supercell הפינית. המשחק יצא ברחבי העולם ב־2 במרץ 2016, והוא משחק הספין־אוף הראשון של Clash of Clans, גם הוא שפותח על ידי Supercell, והוא משווק בחנויות ה-App Store וה-Google Play.

המשחק משלב אלמנטים של משחקי קלפים לאיסוף, הגנת מגדלים וזירת קרב מקוונת מרובת משתתפים (MOBA). השחקנים אוספים קלפים ובונים חפיסה המשמשת אותם בקרבות הנמשכים כ־3–5 דקות, במטרה להשמיד את מגדלי היריב תוך הגנה על המגדלים שלהם. 

פיתוח המשחק החל בשנת 2014. במהלך הפיתוח הותאם המשחק למשחק על מסכי טלפון אנכיים (בניגוד לטאבלטים) והדגיש משחקיות בזמן אמת, בניגוד ל־Clash of Clans. המשחק פועל לפי מודל הכנסות של חינם־למשחק (Free-to-play), הכולל מיקרו־תשלומים ומחסור מלאכותי במשאבים בתוך המשחק. מאז יולי 2019 כולל המשחק עונות חודשיות, המלוות בעדכוני תוכן קבועים ובכרטיס קרב חודשי בשם “Pass Royale”.

עם יציאתו זכה המשחק לביקורות חיוביות מצד מבקרים, ששיבחו את הקרבות הקצרים והמהירים ואת עומק האסטרטגיה שלו. מנגנון השידוך בין שחקנים (Matchmaking) קיבל ביקורות מעורבות. המשחק תואר גם כמשחק מסוג “Pay-to-win”, ונמתחה ביקורת על שיטות המונטיזציה שלו.

## מהלך הקרב
במהלך קרב רגיל ב"קלאש רויאל" שני שחקנים מתמודדים זה מול זה בזמן אמת במטרה להשמיד את מגדלי היריב תוך הגנה על המגדלים שלהם. הקרב מתרחש בזירה המחולקת לשני חצאים באמצעות נהר, כאשר שני גשרים יוצרים שני נתיבי התקפה אפשריים.

כל שחקן פותח את הקרב עם שלושה מגדלים: שני "מגדלי נסיכות" (Princess Towers) ומגדל "מלך מרכזי" (King Tower). מגדלי הנסיכה תוקפים אוטומטית יחידות אויב הנכנסות לטווח שלהם. מגדל המלך מצטרף ללחימה רק לאחר שאחד ממגדלי הנסיכה נהרס או לאחר שהוא עצמו נפגע.

הקרב נמשך עד שלוש דקות בזמן רגיל. ניצחון מושג כאשר שחקן משמיד יותר מגדלים מיריבו עד תום הזמן, או כאשר הוא משמיד את מגדל המלך של היריב — פעולה המביאה לניצחון מיידי.

במהלך הקרב משתמש כל שחקן בחפיסה של שמונה קלפים שהרכיב מראש מתוך אוסף הקלפים שלו. בכל רגע נתון זמינים לשחקן ארבעה קלפים בלבד, ולאחר שימוש באחד מהם מופיע קלף חדש מהחפיסה. הקלפים מייצגים שלושה סוגים עיקריים:

* יחידות (Troops).
* מבנים (Buildings).
* לחשים (Spells).
ממוזער|347x347 פיקסלים|צילום מסך של קרב 1 נגד 1
הצבת קלפים בזירה דורשת שימוש במשאב הנקרא "אליקסיר" (Elixir), המתמלא באופן פסיבי לאורך הקרב עד למקסימום של עשר יחידות. בדקה האחרונה של הקרב קצב יצירת האליקסיר מוכפל, מה שמוביל לשלב אינטנסיבי ומהיר יותר של המשחק.

רוב היחידות והמבנים יכולים להיות מוצבים רק בצד של השחקן בזירה, בעוד שלחשים יכולים להיות מוטלים בכל מקום. כאשר שחקן משמיד מגדל של היריב, אזור ההצבה שלו מתרחב חלקית גם אל הצד של היריב.

אם בתום שלוש הדקות שני השחקנים השמידו מספר זהה של מגדלים, הקרב נכנס להארכה של שתי דקות בשיטת "מוות פתאומי": השחקן הראשון שמשמיד מגדל של היריב מנצח. במהלך הדקה האחרונה של ההארכה קצב יצירת האליקסיר משולש. אם גם לאחר ההארכה לא נהרס אף מגדל, מופעל מנגנון הכרעה שבו השחקן שמגדליו נותרו עם מספר נקודות החיים הנמוך ביותר מפסיד.

### פרסי ניצחון
לאחר ניצחון בקרב מקבל השחקן מספר תגמולים, ובהם:

* **פרסי קרב (כגון Lucky Drop או תיבות בעבר)**, המכילים קלפים, זהב או פריטים אחרים.
* **זהב**, בהתאם לזירה שבה השחקן נמצא, כאשר ניתן לזכות בזהב מספר מוגבל של פעמים ביום.
* **גביעים**, המהווים את דירוג השחקן ומשמשים להתקדמות לזירות ולליגות גבוהות יותר.
* **כתרים**, המתקבלים עבור כל מגדל שנהרס במהלך הקרב. כתרים משמשים להתקדמות במסלולי תגמולים עונתיים.

במצבי **אתגר (Challenges)** מקבלים השחקנים פרסים בהתאם למספר הניצחונות שהשיגו לפני שלושה הפסדים. ככל שמספר הניצחונות גבוה יותר, כך הפרסים גדלים.
ממוזער|347x347 פיקסלים|צילום מסך של קרב 2 נגד 2

### הזירה (Arena)
התקדמות השחקן במשחק מבוססת על מערכת גביעים. בתחילת המשחק השחקן מתחיל בזירה הראשונה, "Training Camp". כאשר הוא צובר מספר גביעים מסוים, הוא עולה לזירה חדשה.

כל זירה שונה מקודמתה במראה החזותי שלה ומאפשרת לשחק מול יריבים בעלי רמת גביעים דומה. בנוסף, בכל זירה נפתחת קבוצה חדשה של קלפים שניתן להשיג רק החל מאותה זירה ומעלה. התקדמות בזירות מאפשרת לשחקנים להרחיב את אוסף הקלפים שלהם ולפתח אסטרטגיות משחק מגוונות יותר.

לאחר הגעה למספר גביעים גבוה במיוחד, נפתחת גם מערכת **ליגות מדורגות**, שבה השחקנים מתחרים ברמות תחרותיות גבוהות יותר.

להלן רשימת הזירות השונות:

## ליגות (Leagues)
הליגות מתחילות מעל 5,000 גביעים (ארנה 15). כדי להתקדם בין הליגות נדרש השחקן להשיג ניצחונות, כאשר בכל ליגה יש לעבור עשר מדרגות על מנת לעלות לליגה הבאה. החל מהליגה השנייה, הפסד גורם לירידה במדרגה, בניגוד לליגה הראשונה שבה הפסד אינו מוריד את השחקן. חריג לכך הוא *מדרגת הזהב*, שממנה לא ניתן לרדת גם במקרה של הפסד.

עבור שחקנים שהגיעו לליגה שמעל הליגה הראשונה, מוענק בתחילת כל עונה *מכפיל התקדמות*. מכפיל זה מגדיל את מספר המדרגות שהשחקן עולה עבור ניצחונו הראשון בעונה החדשה. לדוגמה, שחקן שהגיע לליגה השביעית יעלה שבע מדרגות בניצחון הראשון, שש בניצחון השני, וכן הלאה, עד לסיום המכפיל — ולאחר מכן יחזור לקצב התקדמות רגיל של מדרגה אחת לניצחון.

משך כל עונה הוא 35 ימים.

להלן טבלת הליגות:

## רמת השחקן (Level)
השחקן מתחיל את דרכו ברמה 1 ויכול להגיע עד רמה 90. התקדמות בין רמות מתבצעת באמצעות צבירת נקודות ניסיון (XP). לאחר צבירת כמות מספקת של נקודות ניסיון - כמות העולה בהדרגה מרמה לרמה: השחקן מתקדם לרמה הבאה. נקודות ניסיון מתקבלות בעיקר מתרומת קלפים לחברי השבט (Clan) ומשדרוג קלפים.

עליית הרמה מרחיבה את אפשרויות המשחק; לדוגמה, החל מרמה 8 יכול השחקן להשתתף באתגרים ובטורנירים. בנוסף, עם כל עליית רמה מתחזקת גם עוצמתם של מבני השחקן, הן מבחינת נקודות חיים והן מבחינת כוח התקפה.

## קלפים

במשחק קיימים 121 קלפים. הקלפים מחולקים לשתי קטגוריות עיקריות:

**שכיחות (Rarity)** – רמת נדירות המשפיעה על הסיכוי להשיג את הקלף מתוך תיבות, בחנות או מ־Lucky Chest. רמות השכיחות הן:

**Common** (נפוץ), **Rare** (נדיר), **Epic** (אדיר), **Legendary** (אגדי) ו־**Champion** (אלוף).

**סוג (Type)** – כל קלף משתייך לאחת משלוש קטגוריות:

**Troop** (יחידה), **Building** (בניין), **Spell** (לחש)

כאשר השחקן מקבל קלף כלשהו — בין אם מדובר בקלף חדש ובין אם בעותק נוסף של קלף שכבר ברשותו — הדבר מקדם אותו לקראת שדרוג הקלף. לאחר צבירת מספר מספק של עותקים, ניתן לשדרג את הקלף ולהעלות את נתוניו, כגון נזק, נקודות חיים ויכולות נוספות. רמת הקלף משקפת את מספר השדרוגים שעבר.

הרמה המרבית של כל קלף היא 16. בנוסף ניתן לפתוח **Star Levels**, רמות עיצוב קוסמטיות המשנות את המראה החזותי של הקלף. נקודות Star Level מתקבלות משדרוג קלפים אחרים ומתרומת קלפים לחברי השבט.

בדרך כלל בכל עונה מתווסף קלף חדש לרשימה או מוצג אתגר חדש. כאשר קלף חדש משתחרר, הוא הופך בסיום אותה עונה לזמין לכלל השחקנים ומצטרף כקלף רגיל למאגר הקלפים.
* להלן רשימת הזירות במשחק וקצת מהקלפים שנפתחים בכל אחת מהן:
** מחנה האימונים (Training Camp): חיצים (Arrows), מיניונים (Minions), קשתיות (Archers), אביר (Knight), כדור אש (Fireball), מיני פ.ק.ה (Mini P.E.K.K.A), מוסקטרית (Musketeer), ענק (Giant), מגדל נסיכה (Princess Tower).
** אצטדיון הגובלינים (Goblin Stadium): גובליני חניתות (Spear Goblins), גובלינים (Goblins), כלוב גולבין (Goblin Cage), בקתת גובלינים (Goblin Hut).
** בור העצמות (Bone Pit): שלדים (Skeletons), מצבה (Tombstone), מפציץ (Bomber), ולקיריה (Valkyrie).
** קערת הברברים (Barbarian Bowl): תותח (Cannon), ברברים (Barbarians), מגה מיניון (Mega Minion), אייל קרב (Battle Ram).
** עמק הכישופים (Spell Valley): רוח חשמלית (Electro Spirit), דרקוני שלד (Skeleton Dragons), רוח אש (Fire Spirit), מגדל פצצות (Bomb Tower), מגדל תופת (Inferno Tower), מכשף (Wizard).
** סדנת הבנאים (Builder's Workshop): זאפ (Zap), מרגמה (Mortar), עטלפים (Bats), רקטה (Rocket), מכונה מעופפת (Flying Machine), רוכב חזיר (Hog Rider).
** מגרש המשחקים של פ.ק.ה (P.E.K.K.A's Playhouse): חבית גובלינים (Goblin Barrel), שומרים (Guards), דרקון תינוק (Baby Dragon), צבא שלדים (Skeleton Army), מכשפה (Witch), פ.ק.ה (P.E.K.K.A).
** הזירה המלכותית (Royale Arena): ענק מלכותי (Royal Giant), שלוש מוסקטריות (Three Musketeers), נסיך אפל (Dark Prince), שומרים מגויסים (Royal Recruits), נסיך (Prince), חזירים מלכותיים (Royal Hogs), בלון (Balloon).
** הפסגה הקפואה (Frozen Peak): כדור שלג ענק (Giant Snowball), רוח קרח (Ice Spirit), מרפאת קרב (Battle Healer), גולם קרח (Ice Golem), ברק (Lightning), הקפאה (Freeze), שלד ענק (Giant Skeleton), תותחן (Cannoneer).
** זירת הג'ונגל (Jungle Arena): ברסקר (Bersekker), חבית שלדים (Skeleton Barrel), חבורת גובלינים (Goblin Gang), בקתת ברברים (Barbarian Hut), דארט גובלין (Dart Goblin), חבית ברברים (Barbarian Barrel), רעל (Poison), ענק רונים (Rune Giant), ענק גובלינים (Goblin Giant).
** הר חזיר (Hog Mountain): טסלה (Tesla), ברברים מובחרים (Elite Barbarians), עדר מיניונים (Minion Horde), תנור (Furnace), זאפים (Zappies), קשת קרב (X-Bow), ציד (Hunter), גולם (Golem).

## חפצי קסם
**חפצי קסם** הם פריטים מיוחדים המסייעים לשחקנים להשיג קלפים ולשדרג אותם במהירות גבוהה יותר. ניתן לקבל חפצי קסם מתיבות, כפרסים על צבירת גביעים, מהצעות מיוחדות בחנות, מאתגרים מיוחדים ומה־Pass Royale. לכל חפץ קסם קיימת מגבלת מלאי, המשתנה לפי דרגת המלך של השחקן. כאשר חפץ מתקבל במסגרת הצעה בחנות, ניתן לעיתים לחרוג ממגבלת המלאי. בנוסף, ישנם חפצי קסם מסוימים היכולים לחרוג מהמגבלה גם כאשר מתקבלים מ־Lucky Drop.

### כרטיסים פראיים (Wild Cards)
הכרטיסים מאפשרים להשלים את כמות הקלפים החסרה הדרושה לשדרוג קלף מסוים. לדוגמה, אם חסרים 10 קלפים של אביר (Knight) כדי לשדרג אותו לרמה הבאה, ניתן להשתמש ב-10 כרטיסים מתאימים כדי להשלים את הפער ולאפשר את השדרוג. קיימים חמישה סוגי כרטיסים, המתאימים לכל רמת נדירות: נפוץ, נדיר, אדיר, אגדי ואלוף. כל כרטיס פועל רק עבור קלפים בעלי אותה רמת נדירות; לדוגמה, כדי לשדרג את המוסקטרית, שיש לה רמת נדירות נדירה, יש להשתמש בכרטיסים נדירים.

### רסיסים פראיים (Wild Shards) וקלפי אבולוציה (Card Evolution)
ניתן לאחסן עד שישה רסיסים בו־זמנית, וכאשר מגיעים למקסימום זה, אפשר להשתמש בהם כדי לשדרג קלפים מסוימים לאבולוציה. אבולוציה מבליטה את הקלף ומשפרת אותו, ומוסיפה לו יכולות חדשות. לדוגמה, הקלף של מגה-אביר (Mega-Knight) באבולוציה יכול להטיל דמויות אויב לעבר מגדלי היריב, ואז לקפוץ ולהזיק להם בצורה יעילה יותר.

## תיבות
במשחק קיימים 17 סוגי תיבות, כל אחת ניתנת להשגה באופן שונה. ככל שהתיבה מתקבלת מזירה גבוהה יותר, היא מכילה יותר קלפים וזהב. התיבות שנמצאות אצל השחקן מוצגות בלשונית הקרב, ומקסימום של ארבע תיבות יכולות להיות פתוחות בו־זמנית; אם יש כבר ארבע תיבות, לא ניתן לקבל תיבה נוספת.

התיבה המתקבלת מותאמת לזירה שבה השחקן נמצא בעת קבלתה, ולא משתנה אם השחקן עולה לזירה אחרת. לדוגמה, תיבת זהב מזירה 5 תישאר תיבת זהב של זירה 5 גם אם השחקן עולה לזירה 6, אך ככל שהזירה גבוהה יותר, התיבות מכילות יותר קלפים וזהב.

לכל תיבה יש זמן פתיחה שונה ואופן השגה ייחודי:

* **תיבת כתר** – זמינה כל 24 שעות, נפתחת לאחר צבירת 10 כתרים. ביוני 2019 הוחלפה השיטה ב-Pass Royale. קיימות ארבע גרסאות: רגיל (קלפים אקראיים), נפוץ, נדיר ואדיר.
* **תיבה חינם** – זמינה במחנה האימונים (זירה 0).
* **תיבת כסף** – פתיחה תוך 3 שעות.
* **תיבת זהב** – פתיחה תוך 8 שעות.
* **תיבה ענקית, קסומה, אדירה** – פתיחה תוך 12 שעות.
* **תיבה אגדית** – פתיחה תוך 24 שעות.
* **תיבת אתגר** – ניתנת בסיום אתגר, בהתאם למספר הניצחונות לפני 3 הפסדים; כוללת קלפים בהתאם להישגים.
* **תיבת עץ** – פתיחה תוך 5 שניות, זמינה רק במחנה האימונים.
* **תיבת מלך אגדית** – זמינה בחנות ובמשימות.
* **תיבת מזל** – זמינה בחנות בלבד.
* **תיבת ברק** – זמינה בחנות ובמשימות, פתיחה תוך 24 שעות.

כאשר השחקן עולה ארנה או ליגה חדשה, למשך 24 שעות ניתן לפתוח כל תיבה בזמן חצי מהרגיל. לדוגמה, תיבה אגדית שנפתחת בדרך כלל תוך 24 שעות תיפתח תוך 12 שעות.

## Pass Royale

**Pass Royale** הוא מנגנון "באטל פאס" במשחק, המורכב מ־90 שלבי התקדמות. מעבר בין שלב לשלב מצריך צבירה של 15 כתרים. בעבר ניתן היה לרכוש את ה־Pass Royale באמצעות יהלומים, אך במתכונתו הנוכחית הוא מוצע בשתי דרגות שונות, שכל אחת מהן זמינה לרכישה בכסף ממשי.

## אתגרים
במשחק מתקיימים מעת לעת אתגרים שונים, בפורמט **2v2** או **1v1**. חלק מן האתגרים מבוססים על קלפים חדשים או דורשים שימוש בהם. כל אתגר מסתיים לאחר שלושה הפסדים, ואין אפשרות לעזוב אותו לפני מועד סיומו אלא באמצעות הפסד זה. בסיום כל אתגר מקבל השחקן תיבה הכוללת פרסים בהתאם למספר הניצחונות שצבר.

בנוסף לאתגרים אלה מתקיימים גם **טורנירים חינמיים**, המכונים *טורנירים עולמיים*. בטורנירים אלה אין מגבלת ניצחונות, וב־14 הניצחונות הראשונים מוענקים פרסים — חלקם ללא תשלום וחלקם ניתנים לרכישה באמצעות יהלומים. הטורניר מסתיים לאחר חמישה הפסדים או עם תום מועדו.

כמו כן, מאחר שמדובר בטורניר, קיימת טבלת דירוג עולמית. השחקנים מתחרים על מקומות 1–100, הנקבעים לפי מספר הניצחונות שצבר כל משתתף. שחקנים המדורגים בין מאה הראשונים זוכים בפרסים ייחודיים, כגון כ־100,000 זהב או כ־250 יהלומים.

## קלאש רויאל בישראל
ב-27 בדצמבר 2016 נערך בתל אביב-יפו הכנס הישראלי הראשון של קלאש רויאל, בהשתתפות היוטיוברים המובילים בתחום בארץ. במסגרת הכנס התקיים טורניר פתוח לכל המשתתפים (2,000 קלפים), והזוכה בו השתתף בטורניר נוסף יחד עם היוטיוברים המובילים.

ב-2017 התקיימו שני כנסי קלאש רויאל נוספים בגני התערוכה, אחד בתקופת פסח והשני בחופש הגדול.

## ראו גם
* Clash of Clans
* Boom Beach
* Hay Day
* בראול סטארס
* Squad Busters

## קישורים חיצוניים
* 

## הערות שוליים

קטגוריה:משחקי וידאו משנת 2016
קטגוריה:משחקי מובייל
קטגוריה:משחקי Supercell
קטגוריה:משחקי וידאו שפותחו בפינלנד
קטגוריה:משחקי אסטרטגיה ממוחשבים (זמן אמת)
קטגוריה:משחקי iOS